Începând cu data de 4 aprilie 2016, Yves Caracatzanis (51) va fi noul director general al Dacia și al Grupului Renault România, înlocuindu-l pe Nicolas Maure care va fi numit președinte al AVTOVAZ, în Rusia. Yves Caracatzanis va fi subordonat lui Denis Le Vot, senior vice-president, director de operațiuni al Renault pentru regiunea Eurasia, din care face parte şi România.

Născut în 1964, la Marsilia, Yves Caracatzanis este inginer, absolvent al Ecole Centrale de Paris. Își începe cariera în cadrul cabinetului de consultanță Bossard Consultants, apoi la Hewlett Packard. În 1992 vine la Renault ca şef de proiect Organizare logistică. În 1995 se alătură uzinei de la Flins unde ocupă succesiv posturile de şef atelier fabricație Montaj, şef de departament Vopsitorie, în 1999, și şef serviciu Calitate, în 2002, pentru lansarea Clio 3. În 2005, devine director Inginerie Prototipuri Vehicule al Grupului Renault. În 2008, participă la crearea diviziei Supply Chain (Logistică) a Grupului. În 2010, devine director Supply Chain al Grupului Renault. Din 2013, este director Industrial și Supply Chain pentru regiunea Eurasia.

Născut în 1960 la Orléans, Nicolas Maure este inginer, absolvent al Ecole Centrale de Paris și titular al unui MBA la Institut Européen d’Administration des Affaires (INSEAD). Între 1985 -1987, Nicolas Maure a fost consultant la Boston Consulting Group (BCG). Cariera sa continuă în domeniul auto, în cadrul Valeo (1988-1993) și Faurecia (1993-2000). Își începe activitatea la Renault în 2000 ca director Achiziţii piese și accesorii, devenind apoi director Plan Calitate și director general al Société de Transmissions Automatiques. Între septembrie 2006 și august 2008, Nicolas Maure este directorul Uzinei Mecanica şi Şasiuri Dacia. După perioada petrecută în România, devine vicepreședinte pentru Mecanică al Renault-Nissan Purchasing Organization și director Performanță Fabricație Renault. Din ianuarie 2014, este director general al Grupului Renault România și președinte-director general al Automobile Dacia.